b'\n_START_ARTICLE_\nMa\xc5\xbeoji Lenkija\n_START_SECTION_\nGeografija\n_START_PARAGRAPH_\nRegionas \xc5\xa1iaur\xc4\x97je ribojasi su Mazovija ir Palenke (\xc5\xa1iaur\xc4\x97s rytuose), vakaruose\xc2\xa0\xe2\x80\x93 su Silezija, \xc5\xa1iaur\xc4\x97s vakaruose\xc2\xa0\xe2\x80\x93 su Did\xc5\xbei\xc4\x85ja Lenkija, rytuose su\xc2\xa0\xe2\x80\x93 Raudon\xc4\x85ja Rusia. Pietuose Karpatai skiria nuo Slovakijos._NEWLINE_Regiono did\xc5\xbei\xc4\x85j\xc4\x85 dal\xc4\xaf u\xc5\xbeima Vyslos auk\xc5\xa1tupis. \xc4\x8cia\xc2\xa0\xe2\x80\x93 daug auk\xc5\xa1tum\xc5\xb3, tokios kaip \xc5\xa0ventojo kry\xc5\xbeiaus kalnai, Ma\xc5\xbeosios Lenkijos auk\xc5\xa1tuma, Liublino auk\xc5\xa1tuma.\n_START_SECTION_\nAnkstyvasis laikotarpis\n_START_PARAGRAPH_\nMa\xc5\xbeoji Lenkija nuo slav\xc5\xb3 at\xc4\x97jimo buvo apgyvendinta toki\xc5\xb3 gen\xc4\x8di\xc5\xb3, kaip lendai ir vysl\xc4\x97nai. I\xc5\xa1 pirm\xc5\xb3j\xc5\xb3 kilo Lenkijos pavadinimas lietuvi\xc5\xb3 kalboje. Apie X a. pabaig\xc4\x85, konsoliduojantis Lenkijos valstybei, teritorija buvo \xc4\xafjungta \xc4\xaf polian\xc5\xb3 Lenkijos kunigaik\xc5\xa1tyst\xc4\x99 (i\xc5\xa1 Did\xc5\xbeiosios Lenkijos regiono), ta\xc4\x8diau \xc5\xa1iai teritorijai \xc4\xafgaunant vis didesn\xc4\x99 reik\xc5\xa1m\xc4\x99, apie 1040\xc2\xa0m. Krokuva tapo visos valstyb\xc4\x97s sostine, o regionas\xc2\xa0\xe2\x80\x93 Lenkijos valstybingumo centru._NEWLINE_1138\xc2\xa0m. prasid\xc4\x97jus visos Lenkijos karalyst\xc4\x97s dezintegracijai, Ma\xc5\xbeoji Lenkija padalinta tarp dviej\xc5\xb3 svarbiausi\xc5\xb3 kunigaik\xc5\xa1tys\xc4\x8di\xc5\xb3: Krokuva kontroliavo vad. Krokuvos kunigaik\xc5\xa1tyst\xc4\x99 (svarbiausi\xc4\x85 visoje Lenkijoje), o rytuose susiformavo Sandomiro kunigaik\xc5\xa1tyst\xc4\x97. Regionas XIII a. labai nukent\xc4\x97jo nuo mongol\xc5\xb3 antpuoli\xc5\xb3.\n_START_SECTION_\nLenkijos sud\xc4\x97tyje\n_START_PARAGRAPH_\n1320\xc2\xa0m. Krokuvos kunigaik\xc5\xa1tis Vladislovas Lokietka pabaig\xc4\x97 Lenkijos dezintegracij\xc4\x85, v\xc4\x97l suvienydamas karalyst\xc4\x99 i\xc5\xa1 Krokuvos. Taip Ma\xc5\xbeoji Lenkija v\xc4\x97l tapo Lenkijos politiniu ir kult\xc5\xabros centru. \xc4\x8cia buvo suformuotos trys vaivadijos: Krokuvos, Sandomie\xc5\xbeo ir Liublino._NEWLINE_Lenkijai okupavus LDK pietines teritorijas (Rusi\xc4\x85), jos buvo oficialiai prijungtos prie Ma\xc5\xbeosios Lenkijos ir kartu su ja sudar\xc4\x97 Ma\xc5\xbeosios Lenkijos provincij\xc4\x85. Provincija u\xc5\xbe\xc4\x97m\xc4\x97 gerokai didesnes teritorijas nei pats regionas, ir buvo administracinis vienetas.'